কাবাডিতে সাতবারের চ্যাম্পিয়ন ভারতকে হারিয়ে ফাইনালে ইরান - Parstoday
সেমিফাইনালের একটি মুহূর্ত
এশিয়ান গেমসে পুরুষদের কাবাডি প্রতিযোগিতার সেমিফাইনালে সাতবারের চ্যাম্পিয়ন ভারতকে হারিয়ে ফাইনালে উঠেছে ইরান। এশিয়ান গেমসে ১৯৯০ সালে অন্তর্ভুক্ত কাবাডিতে প্রতিবারই সোনা পেয়ে আসছিল ভারত। কিন্তু আজ (বৃহস্পতিবার) ইরানের কাছে হেরে কাবাডিতে ভারতের আধিপত্যের অবসান ঘটল।
ইন্দোনেশিয়ার জার্কাতায় দ্বিতীয় সেমিফাইনালে ভারতকে ২৭-১৮ ব্যবধানে হারিয়েছে ইরান। এর মধ্যদিয়ে গতবার এশিয়ান গেমসের ফাইনালে ভারতের কাছে হারের মধুর প্রতিশোধ নিল ইরান। সেমিফাইনালে হারায় ব্রোঞ্জ নিয়েই সন্তুষ্ট থাকতে হলো ভারতীয় পুরুষ কাবাডি দলকে।
ভারত ও ইরানের দলনেতা
দিনের অপর সেমিফাইনালের দক্ষিণ কোরিয়ার কাছে ২৭-২৪ ব্যবধানে হেরে যায় পাকিস্তান। আগামীকাল সোনা জেতার লক্ষ্যে পরস্পরের মুখোমুখি হবে ইরান ও দক্ষিণ কোরিয়া।
ইরানের কাছে হেরে হতাশ ভারতীয় খেলোয়াড়রা
ইরানের মহিলা কাবাডি দলও ফাইনালে
এদিকে, সেমিফাইনালে জিতে ইরান ও ভারতের মহিলা কাবাডি দল ফাইনালে উঠেছে। ইরান থাইল্যান্ডকে ২৩-১৬ ব্যবধানে এবং ভারত চাইনিজ তাইপেকে ২৭-১৪ ব্যবধানে হারিয়ে ফাইনাল নিশ্চিত করে। আগামীকাল শিরোপা নির্ধারণী ম্যাচে দু’দল মাঠে নামবে।#
২০১৮-০৮-২৪ ০০:০৩ বাংলাদেশ সময়